Oameni din conducerea TVR s-au întâlnit azi cu Ministrul Propagandei din provincia Shaanxi, China Un document intern al TVR vorbește de ”Insistențele și presiunea făcute de partea chineză” pentru semnarea unui document de cooperare

vineri, 13 aprilie 2018, 12:00

Azi, la ora 11, în sala de protocol a Studioului Pangratti, a început întîlnirea dintre conducerea televiziunii publice și o delegație chineză.

Oaspeții vor face și un tur de clădire.

Lipsește Doina Gradea, președintele TVR, conform comunicării oficiale a postului.

Delegația reprezintă conducerea postului public regional Shaanxi TV, o provincie din zona de centru-nord a Chinei, cu o populație aproape dublă decât cea a României.

Pe lista pe care chinezii au pus-o la dispoziția TVR, primul nume al delegației este cel al lui Changxing Zhuang în dreptul căruia scrie funcția: ”Ministrul Propagandei din provincia Shaanxi”.

Printre participanți mai figurează oameni din ambasada Chinei, din conducerea postului Shaanxi TV și dintre șefii culturali și politici ai provinciei.

Delegația din Shaanxi a propus celor de la TVR să adere la grupul Silk Road International Satellite TV Alliance.

Conform unui document intern al TVR, intrat în posesia Gazetei, cei din departamentul internațional au avertizat conducerea în următorii termeni:

”Insistențele și presiunea făcute de partea chineză pentru primirea la TVR și pentru semnarea documentului de cooperare, fără transmiterea unor informații legate de condițiile de derulare a cooperării, obligațiile și oportunitățile parteneriatului, ne recomandă o abordare cu maximă prudență și fără asumarea vreunei obligații față de partenerul chinez”.

TVR nu va semna azi acest acord, susțin surse din instituție, rămânând să dezbată asupra lui.